OBRAZLOŽITVENI MEMORANDUM

1. Cilj Konvencije o varstvu selitvenih vrst prosto živečih živali (znana tudi kot Konvencija CMS ali Bonska konvencija) je zaščititi kopenske, morske in ptičje selitvene vrste po njihovem celotnem območju razširjenosti. Konvencija je medvladna pogodba, sklenjena pod pokroviteljstvom Programa Združenih narodov za okolje, ki je namenjen varstvu prostoživečih živali in habitatov na globalni ravni. Evropska unija je pogodbenica CMS od 1. novembra 1983[1].

2. Selitvene vrste, ki jih je treba ohraniti, so navedene v dodatkih I (prizadete vrste) in II (vrste, ki jih bodo obravnavali sporazumi) h Konvenciji.

3. Konferenca pogodbenic je organ odločanja Konvencije, ki je pristojen za oceno ohranitvenega stanja selitvenih vrst in s tem za spremembo dodatkov I in II h Konvenciji.

4. V skladu z 11. členom Konvencije lahko vsaka pogodbenica da predloge za spremembo. Sprememba dodatkov začne veljati za vse pogodbenice devetdeset dni po sprejetju na zasedanju Konference pogodbenic, razen za tiste pogodbenice, ki izrazijo pridržke.

5. Deseto zasedanje Konference pogodbenic Konvencije bo potekalo v Bergnu (Norveška) od 20. do 25. novembra 2011. Predlaga se, da na tem zasedanju Unija da predloge za spremembo Dodatka I h Konvenciji za izboljšanje varstva dveh vrst ujed, in sicer Falco cherrug ter Falco vespertinus po njunem celotnem območju razširjenosti, vključno s tistim izven Unije, iz naslednjih razlogov: (1) vključitev teh vrst je znanstveno utemeljena; (2) taka vključitev je skladna z zakonodajo EU; in (3) Unija je zavezana k mednarodnemu sodelovanju za zaščito biotske raznovrstnosti. Ti predlogi ne bi zahtevali nikakršnih sprememb zakonodaje Unije, saj zadevajo vrste, ki že uživajo prednosti ustrezne zaščite v okviru zakonodaje Unije, vključno z direktivama o pticah[2] in habitatih[3].

6. Zato je potrebno, da Svet sprejme sklep o določitvi stališča, ki bo v imenu Unije zastopano na desetem zasedanju Konference pogodbenic glede predlogov za spremembe.

7. Sekretariat Konvencije je rok za predložitev predlogov za spremembe določil na 23. junij 2011.

8. Pred desetim zasedanjem Konference pogodbenic lahko sekretariat Konvencije sporoči predloge drugih pogodbenic za spremembe dodatkov I in II h Konvenciji, zaradi katerih bo morda prav tako treba sprejeti sklep o določitvi stališča, ki bo sprejeto v imenu Unije glede teh predlogov.

2011/0142 (NLE)

Predlog

SKLEP SVETA

o določitvi stališča glede predlogov za spremembe dodatkov I in II h Konvenciji o varstvu selitvenih vrst prosto živečih živali, ki bo v imenu Evropske unije zastopano na desetem zasedanju Konference pogodbenic

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 191(1) v povezavi s členom 218(9) Pogodbe,

ob upoštevanju predloga Komisije[4],

ob upoštevanju naslednjega:

1. Evropska unija lahko kot pogodbenica Konvencije o varstvu selitvenih vrst prosto živečih živali[5] daje predloge za spremembo dodatkov h Konvenciji, ki navajajo vrste, ki jih je treba ohraniti;

2. Konferenca pogodbenic je organ odločanja Konvencije, ki je med drugim pristojen za oceno ohranitvenega stanja selitvenih vrst in s tem spremembe dodatkov I in II h Konvenciji;

3. Zdi se, da bi bila vključitev vrst Falco cherrug in Falco vesperinus v Dodatek I znanstveno utemeljena ter skladna z zakonodajo Unije in z zavezo Unije k mednarodnemu sodelovanju za zaščito biotske raznovrstnosti;

4. Deseto zasedanje Konference pogodbenic bo potekalo v Bergnu (Norveška) od 20. do 25. novembra 2011;

5. Predlaga se, da na tem zasedanju Unija da predloge za spremembo Dodatka I, tako da bosta vanj vključeni tudi vrsti Falco cherrug in Falco vespertinus . O teh predlogih se obvesti sekretariat Konvencije –

SPREJEL NASLEDNJI SKLEP:

Edini člen

Na desetem zasedanju Konference pogodbenic Konvencije o varstvu selitvenih vrst prosto živečih živali Komisija v imenu Unije predlaga spremembo Dodatka I h Konvenciji o varstvu selitvenih vrst prosto živečih živali, tako da bosta vanj vključeni vrsti Falco cherrug in Falco vespertinus . Komisija o tem predlogu obvesti sekretariat Konvencije.

V Bruslju,

Za Svet

Predsednik [..]

[1] Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, UL L 210, 24.6.1982, str. 10.

[2] Direktiva Sveta 79/409/EGS z dne 2. aprila 1979 o ohranjanju prosto živečih ptic, UL L 103, 25.4.1979, str. 1.

[3] Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst, UL L 206, 22.7.1992, str. 7.

[4] UL C […], […], str. […].

[5] Sklep Sveta 82/461/EGS z dne 24. junija 1982 o sklenitvi Konvencije o varstvu selitvenih vrst prosto živečih živali, UL L 210, 24.6.1982, str. 10.